b'\n_START_ARTICLE_\nAcre\n_START_SECTION_\nMaantiede\n_START_PARAGRAPH_\nAcre on Brasilian osavaltioista l\xc3\xa4ntisin ja se kattaa Brasiliaan kuuluvan Amazonin sademets\xc3\xa4n lounaisalueen ja sen pinta-ala on 152\xc2\xa0581 km2. Acresta etel\xc3\xa4\xc3\xa4n sijaitsee Peru ja koillisessa Bolivia. Pohjoisessa Acre rajautuu Brasilian Amazonasin osavaltioon. Nimens\xc3\xa4 Acren osavaltio on saanut Acrejoelta, joka kulkee osavaltion it\xc3\xa4osan halki. Joen varrella sijaitsee my\xc3\xb6s Acren osavaltion p\xc3\xa4\xc3\xa4kaupunki Rio Branco. Acren l\xc3\xa4pi kulkevat my\xc3\xb6s monet muut lopulta Amazonjokeen laskeviin Juru\xc3\xa1- ja Purusjokiin kulkevat virrat. Acren alue on keskim\xc3\xa4\xc3\xa4rin noin 183 metri\xc3\xa4 merenpinnan yl\xc3\xa4puolella. Osavaltion korkeammat osat sijaitsevat l\xc3\xa4nness\xc3\xa4 ja pohjoisessa. Ilmasto Acressa on l\xc3\xa4mmin ja kostea. Keskim\xc3\xa4\xc3\xa4r\xc3\xa4inen vuosittainen l\xc3\xa4mp\xc3\xb6tila alueella on 25\xc2\xb0C ja keskim\xc3\xa4\xc3\xa4r\xc3\xa4inen sadanta 2\xc2\xa0000\xe2\x80\x932\xc2\xa0500 mm. _NEWLINE_Huomattava osa Acren osavaltiosta on sademets\xc3\xa4n peitossa. Mets\xc3\xa4lle tyypillisi\xc3\xa4 puita ovat esimerkiksi parap\xc3\xa4hkin\xc3\xa4puu ja parakautsupuu. Alueen el\xc3\xa4imist\xc3\xb6\xc3\xb6n kuuluvat esimerkiksi pekarit, kapybarat, agutit ja tapiirit.\n_START_SECTION_\nHistoria\n_START_PARAGRAPH_\nNykyisen Acren alueen on uskottu perinteiasesti olleen varsin koskematonta aluetta ennen eurooppalaisten saapumista alueelle. Alueella eli intiaaneja, mutta heid\xc3\xa4n lukum\xc3\xa4\xc3\xa4r\xc3\xa4\xc3\xa4ns\xc3\xa4 on pidetty pienen\xc3\xa4. Sittemmin alueelta on kuitenkin tehty l\xc3\xb6yt\xc3\xb6j\xc3\xa4, jotka viittaavat joiden tutkijoiden mukaan Acren ja Amazonian l\xc3\xa4nsiosien olleen aikanaan uskottua paljon tihe\xc3\xa4mmin asuttua aluetta. Metsien hakkuiden yhteydess\xc3\xa4 tiheist\xc3\xa4 metsist\xc3\xa4 on paljastunut esimerkiksi suuria ihmisten valmistamia geometrisi\xc3\xa4 kuvoita, eli geoglyfej\xc3\xa4. Acren geoglyfej\xc3\xa4 on rakennettu 1\xc2\xa0000\xe2\x80\x932\xc2\xa0000 vuotta sitten. Suurin osa Amazonian geoglyfeist\xc3\xa4 on l\xc3\xb6ydetty Acresta, mutta niist\xc3\xa4 esiintyy my\xc3\xb6s Amazonian ja Rond\xc3\xb4nian osavaltioiden alueilla ja niill\xc3\xa4 on ehk\xc3\xa4 ollut seremoniallinen tai uskonnollinen merkitys. Eurooppalaisia alkoi liikkua Acren alueella vasta suhteellisen hiljattain 1700-luvulta l\xc3\xa4htien. Tuolloin he eiv\xc3\xa4t kohdanneet kiinte\xc3\xa4\xc3\xa4 laajamittaista asutusta, vaan v\xc3\xa4h\xc3\xa4isi\xc3\xa4 joukkoja kanootein liikkuneita intiaaneja. Tuhannet alueen intiaanit saivat surmansa taudeissa, sodissa ja orjuutuksen seurauksena._NEWLINE_Etel\xc3\xa4-Amerikan siirtomaakaudella nykyisen Acren alueen katsottiin kuuluvan Espanjan hallitsemaan osaan mannerta, toisin kuin Portugalin halltisema Brasilia. Etel\xc3\xa4-Amerikan maiden itsen\xc3\xa4istytty\xc3\xa4 alueen omistuksesta alettiin kuitenkin kiistell\xc3\xa4. Vuonna 1867 Brasilia ja Bolivia solmivat rajojensa kulusta alueella Ayacuchon sopimuksella, mik\xc3\xa4 j\xc3\xa4tti nykyisen Acren Bolivian hallintaan. Sopimus ei kuitenkaan p\xc3\xa4\xc3\xa4tt\xc3\xa4nyt alueen hallintaan liittyneit\xc3\xa4 kiistoja lopullisesti. 1880-luvulla Amazonian alueen kumintuotanto kasvoi r\xc3\xa4j\xc3\xa4hdysm\xc3\xa4isesti. Monet kuminker\xc3\xa4\xc3\xa4jist\xc3\xa4 saapuivat Brasilian puolelta. Pian Bolivcviassa huolestuttiin maan kyvyst\xc3\xa4 hallita muusta maasta maantieteellisesti suhteellisen eristyksiss\xc3\xa4 sijannutta aluetta. Hallinto alkoi kannustamaan bolivialaisia siirtolaisia asettumaan alueelle ja kumin tullimaksuja korotettiin. J\xc3\xa4nnitteet alueella kasvoivat. Vuonna 1903 brasilialaiset kumink\xc3\xa4r\xc3\xa4\xc3\xa4j\xc3\xa4t julistivat Acren alueen itsen\xc3\xa4iseksi, eik\xc3\xa4 Bolivian keskushallinnon onnistunut kukistamaan heit\xc3\xa4. Tilanteen pel\xc3\xa4ttiin johtavan my\xc3\xb6s sotaan Brasilian kanssa, johon Boliviassa oltiin haluttomia ryhtym\xc3\xa4\xc3\xa4n. Marraskuussa 1903 solmitulla Petr\xc3\xb3poliksen sopimuksella Bolivia luovutti Acren alueen hallinnan Brasilialle. Korvauksena maa sai 10 miljoonaa dollaria, sek\xc3\xa4 rautatieyhteyden Mamor\xc3\xa9joelta Bolivian puolelta Madeirajoelle Brasiliaan. Brasilian ja Perun vastaisesta rajasta Acren seudulla p\xc3\xa4\xc3\xa4stiin sopimukseen vuonna 1909._NEWLINE_Osana Brasiliaa Acre oli ensin territotrio, jonka asemasta se kohosi vuonna 1962 yhdeksi maan osavaltioksi. Brasilian sotilasdiktatuuri kannusti siirtolaisuutta alueelle 1970-luvulla osana pyrkimyksi\xc3\xa4 asuttaa laajempaa Amazonian aluetta. Osa Acren sademetsist\xc3\xa4 hakattiin t\xc3\xa4m\xc3\xa4n kehityksen seurauksena.\n_START_SECTION_\nLiikenne ja talous\n_START_PARAGRAPH_\nAcren p\xc3\xa4\xc3\xa4liikennev\xc3\xa4yl\xc3\xa4t ovat alueen l\xc3\xa4pi kulkevat joet. Alueelta on kuitenkin my\xc3\xb6s maantieyhteys Amazonian osavaltion p\xc3\xa4\xc3\xa4kaupunki Manaukseen ja Brasilian p\xc3\xa4\xc3\xa4kaupunki Bras\xc3\xadliaan. Acren p\xc3\xa4\xc3\xa4kaupunki Rio Brancosta on my\xc3\xb6s ilmaliikennett\xc3\xa4 muualle maahan. Acre on tunnettu etenkin luonnonkumin tuotannosta, jota pidet\xc3\xa4\xc3\xa4n Brasilian korkealaatuisimpana. Paikallisen maatalouden tuotteisiin kuuluvat esimerkiksi maissi, maniokki ja banaani.\n_START_SECTION_\nV\xc3\xa4est\xc3\xb6\n_START_PARAGRAPH_\nAcren asukasluku oli vuoden 2014 arvion mukaan 790\xc2\xa0101. Huomattava osa alueen v\xc3\xa4est\xc3\xb6st\xc3\xa4 on muuttanut seudulle suhteellisen hiljattain ja monet seudun asukkaista ovat taustaltaan afrobrasilialaisia. Intiaanien suhteellinen osuus v\xc3\xa4est\xc3\xb6st\xc3\xa4 on pieni, mutta suuroi osa osavaltion pinta-alasta kuuluu intiaaneille varattuihin reservaatteihin. Suurin osa alueen asukkaista asuu kaupungeissa. Yksin p\xc3\xa4\xc3\xa4kaupunki Rio Brancon asukasluku vastaa noin kahta viidesosaa koko v\xc3\xa4est\xc3\xb6st\xc3\xa4. Muita huomattavia kaupunkeja ovat Cruzeiro do Sul, Sena Madureira, Tarauac\xc3\xa1 ja Feij\xc3\xb3. Suuri osa alueen asukkaista kuuluu katoliseen kirkkoon ja alueen valtakieli on portugali.'